### NN 54/2024 (8.5.2024.), Obvezatne upute broj LS I - redoslijed izbornih radnji i tijek rokova za provedbu prijevremenih izbora članova Gradskog vijeća Grada Raba i Općinskog vijeća Općine Otok

DRŽAVNO IZBORNO POVJERENSTVO REPUBLIKE HRVATSKE

945

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 6. svibnja 2024. donijelo je

OBVEZATNE UPUTE BROJ LS I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA RABA I OPĆINSKOG VIJEĆA OPĆINE OTOK

1. Odlukom Vlade Republike Hrvatske o raspisivanju prijevremenih izbora za članove Gradskog vijeća Grada Raba i Općinskog vijeća Općine Otok, gradonačelnika i zamjenika gradonačelnika Grada Gospića te općinskog načelnika Općine Raša, klasa: 022-03/24-04/182, urbroj: 50301-21/22-24-2, od 26. travnja 2024., raspisani su prijevremeni izbori članova Gradskog vijeća Grada Raba i Općinskog vijeća Općine Otok (dalje: prijevremeni izbori).

Odluka Vlade Republike Hrvatske stupa na snagu 9. svibnja 2024.

Prijevremeni izbori će se održati u nedjelju, 9. lipnja 2024.

2. Rokovi teku od

10. svibnja 2024. u 00:00 sati.

3. Prijedlozi kandidacijskih lista za izbor članova Gradskog vijeća Grada Raba i prijedlozi kandidacijskih lista za izbor članova Općinskog vijeća Općine Otok moraju prispjeti nadležnom gradskom odnosno općinskom izbornom povjerenstvu u roku od 14 dana od dana stupanja na snagu odluke o raspisivanja prijevremenih izbora, dakle do

23. svibnja 2024. do 24:00 sata.

(članak 21. stavak 1. Zakona)

4. Gradsko izborno povjerenstvo Grada Raba, odnosno Općinsko izborno povjerenstvo Općine Otok (dalje: nadležno gradsko odnosno općinsko izborno povjerenstvo) sastavit će i objaviti sve pravovaljano predložene kandidacijske liste i zbirnu listu za izbor članova Gradskog vijeća Grada Raba i sve pravovaljano predložene kandidacijske liste i zbirnu listu za izbor članova Općinskog vijeća Općine Otok (dalje: pravovaljane kandidacijske liste i zbirne liste), u lokalnim sredstvima javnog priopćavanja i tisku, na oglasnoj ploči i mrežnoj stranici Grada Raba i Općine Otok u roku od 48 sati od isteka roka za kandidiranje, dakle do

25. svibnja 2024. do 24:00 sata.

(članak 26. stavak 1. Zakona)

5. Nadležno gradsko odnosno općinsko izborno povjerenstvo dostavit će Državnom izbornom povjerenstvu pravovaljane kandidacijske liste i zbirne liste radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

7. lipnja 2024. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu ili kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 8. lipnja 2024. u 00:00 sati

do 9. lipnja 2024. u 19:00 sati.

(članak 35. stavak 3. Zakona)

8. Nadležno gradsko odnosno općinsko izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

24. svibnja 2024. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena nadležnom gradskom odnosno općinskom izbornom povjerenstvu najkasnije 12 dana prije održavanja prijevremenih izbora, dakle do

27. svibnja 2024. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnom gradskom odnosno općinskom izbornom povjerenstvu u zadanom roku, nadležno gradsko odnosno općinsko izborno povjerenstvo samostalno će odrediti članove biračkih odbora.

(članak 42. stavak 6. Zakona)

10. Nadležno gradsko odnosno općinsko izborno povjerenstvo mora imenovati članove biračkih odbora najkasnije 10 dana prije dana održavanja prijevremenih izbora, dakle do

29. svibnja 2024. do 24:00 sata.

(članak 44. stavak 2. Zakona)

11. Glasovanje traje neprekidno

9. lipnja 2024. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom nadležnom gradskom odnosno općinskom izbornom povjerenstvu, a najkasnije u roku od 12 sati od zatvaranja biračkih mjesta, dakle do

10. lipnja 2024. do 7:00 sati.

(članak 65. Zakona)

13. Nadležno gradsko odnosno općinsko izborno povjerenstvo utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

10. lipnja 2024. do 19:00 sati.

14. Kad nadležno gradsko odnosno općinsko izborno povjerenstvo utvrdi rezultate glasovanja bez odgode će objaviti rezultate prijevremenih izbora sukladno zapisnicima o radu.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 9. svibnja 2024.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/16

Urbroj: 507-03/07-24-1

Zagreb, 6. svibnja 2024.

Predsjednik
 mr. sc. Radovan Dobronić, v. r.